《次韵侄端臣喜雨》
宋代·范浚

初弦落微月，草宇夜岑寂。追凉拂桃笙，伸欠聊偃息。

檐荣忽飞雨，散乱银竹白。避漏起移床，青灯晕空壁。

晓看蛙入户，时有燕为石。是节正骄阳，敲烦火云赤。

烦蒸等坐甑，百体劳按抑。良苗忧槁暴，空有庭树碧。

借免抱龟肠，犹应困蔬色。炎埃今一洗，万井沐甘泽。

望岁即交欢，宁容须暇隙。相逢如得酒，釂饮莫馀沥。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。